Hajj 2019: Amsar tambayoyinku kan ayyukan da suka shafi Hajji - BBC News Hausa
Hajj 2019: Amsar tambayoyinku kan ayyukan da suka shafi Hajji
11 Agusta 2019
https://www.bbc.com/hausa/labarai-49298500
Hukumar alhazai ta Najeriya ta ce alhazan kasar sama da dubu arba'in ne suka isa Saudiyya domin ibadar.
Kwamishinan Gudanarwa na hukumar Abdullahi Modibbo Saleh ya shaida wa BBC cewa a bana kimanin 'yan Najeriya 45,000 ne suka aikin Hajjin 2019 .
Farillan Hajji su ne wadanda idan ba a yi ba Hajjin mutum ya rushe, wato ma'ana hajjin bai yi ba - wajibi kuma za a yi diyya ta hanyar yanka.
Farillan sun kunshi Niyya da Dawafi da sa'ayi (Safa da Marwa) da kuma Arfa.
Niyya - Mikati
Malamin ya ce, Mikati wurare ne da Annabi SAW ya yanka wa al'umma na ko wane sashe na duniya inda za su dauki niyya.
"Hadisin Abdullahi bin Umar ya ruwaito Annabi SAW yana cewa - Wasu za su dauki niyya daga Juhfa da Zul-Hulaifa, wasu daga Yalamlam, wasu kuma daga Qarnul Manazil."
"Idan mutum ya wuce Mikatin shi bai yi niyya ba to yanka ya hau kansa," in ji Dakta Mansur.
Nau'in ayyukan Hajji
Image caption Wasu mahajjata sun dafa dakin Ka'aba, wanda ake kewaya wa sau bakwi yayin dawafi
Hajj Ifradi - Wannan da Hausa ana nufin kadaitawa, wato nau'in aikin Hajji ne da za a yi iri daya da niyya daya.
Banbamcinsa da sauran nau'ukan aikin Hajji shi ne babu yanka amma sauran ana yanka.
Hajj Tamattu'i - Shi ne a fara yin Umrah daga baya a yi aikin Hajji.
Umrah kuma ta shafi gudanar da abubuwa uku da suka kunshi daura Niyya da Dawafi da sa'ayi (Safa da Marwa).
A Hajj Tumattu'i, maniyyaci zai samu lada biyu na aikin Umurah da Hajji. Kuma ana yin yanka.
Hajji Kirani - Shi ne a gudanar da aikin Hajji tare da Umrah. Wato za a yi aiki biyu da niyya daya.
Zai yi Sa'ayi na Hajji da Umrah kuma zai yi aski sannan zai yi yanka.
Ya ce idan mace ta dauki niyyar Hajj Tumattu, sai haila ta zo - tana iya canza niyyar zuwa Kirani sai ta jira zuwa lokacin aikin Hajji.
"Za ta iya yin ayyukan Hajji ba ta da tsarki kamar kwanan Minna da Arfa da muzdalifa da jifa," in ji Dr Mansur.
Haka kuma ya ce idan ta dawo Makkah za ta yi Dawafi na Umrah da Hajji - "kenan ta koma Kirani maimakon Tumattu'i da ta dauko niyya tun da farko."
Image caption Mina nan ne ainihin wajen da alhazai ke tafiya a ranar 8 ga watan Zul Hijjah don gudanar da aikin Hajji inda su kan shafe tsawon kwana hudu zuwa biyar. Waje mai matukar girma da aka kafa tantuna don zaman alhazai.
Image caption Tantunan Mina
Image caption Filin arafah shi ne kololuwar wajen gabatar da ibadah a lokacin aikin Hajji. Wannan shi ne dutsen Rahma dake filin Arfah, amma a yanzu an fadada wajen ta yadda 'yan wasu kasashen ma su kan zauna ne nesa sosai da dutsen saboda irin cikowar da ake yi.
A tsayuwar Arfa ana yin Sallar Azahar da La'asar duka ra'aka biyu. Ana addu'a da zikiri da ambaton Allah a yayin tsayuwar Arfa.
Sai bayan rana ta fadi a wuce Muzdalifa inda za a yi Magariba da kuma Issha, amma kasaru ra'aka biyu.
A Muzdalifa ake kwana cikin harami bayan tsayuwar Arfa, kuma ba a addu'a da karatun Qur'ani mai tsarki, mutum zai kwanta ne ya yi baccinsa zuwa da safe ya wuce zuwa jifa.
Jifa - Ranar Sallah
Image caption Dubban mahajjata na jifan Shaidan a 2017
Image caption Wajen jifan Shaidan da aka fi sani da jamrah na daga cikin wuraren ibada masu muhimmanci lokacin aikin hajji.
Za a iya tsinta tun daga Muzdalifa ko kuma a hanya. Bayan kammala jifa, akan kalli alkibla a yi addu'a. Daga nan sai a yi yanka da kuma aske gashin kai gaba daya, ko kuma saisaye.
Mahajjaji zai cire harami ya je ya yi wanka ya sa kayansa na Sallah idan Tuma'attu'i yake.
Image caption Wannan shi ne wajen Safa da Marwah inda ake so alhazai su yi sassarfa sau biyu daga Safa zuwa Marwa.
Babu banbamcin yadda ake sa'ayi a aikin Hajji da Umrah, haka ma yadda ake Dawafi.
Ana farawa ne a kan Safa a yi addu'a. Sai a tafi zuwa Marwa a matsayin turmi daya. Za a yi haka har sau bakwai.
kamar yadda Allah ya fada a Alkur'ani mai girma "Lallai ne Safa da Marwa suna daga wuraren ibadar Allah, to, wanda ya yi aikin Hajji a dakin ko kuwa ya yi Umra, to, babu laifi a kansa ya yi dawafi tsakaninsu. Kuma wanda ya kara yin wani aikin alheri to, lallai ne wadannan su ne shiryayyu." Surah Bakara aya ta 158.
Dutsen Safa inda daga nan ake fara Sa'ayi yana da nisan kilomita 0.80 daga Dakin Ka'aba. Yayin da Dutsen Marwah yake da nisan mita 100 daga Dakin Ka'abah.
Image caption Dawafi a dakin ka'aba na daga abubuwan da ake so mai aikin hajji ya yawaita
Bayan kammala kwanakin Mina da kammala Sa'ayi da dawaful Ifada, mutum ya kammala aikin hajjin sa. Babu abinnda ya rage masa sai dawaful wada'i, wato dawafin ban-kwana da dakin Ka'abah.
Amma gabanin dawafin, Dakta Mansur yace ana so mai aikin hajji ya ringa yawaita yin sallah a masallacin harami, wato Ka'abah, sannan lokaci zuwa lokaci, ya ringa yin dawafi a dakin.
Image caption Maniyyata na zuwa Madina domin yin sallah a masallacin Manzon Allah da kuma ziyartar kabarinsa SAW
Manzo SAW ya ce sallah guda daya a cikin masallacinsa a Madina, ta fi falala sama da yin sallah a wani masallaci da lada 1,000 idan dai ba msallacin ka'aba ba ne, wanda sallah a cikinsa take da lada dubu dari sama da sauran masallatai.
Image caption Dakin da ake binne Manzon Allah SAW da Sahabbansa Sayyidina Abubakar da Umar RA.
Dokta Mansur ya ce, ana ziyartar masallacin Quba, wanda Annabi SAW ya fara aza tubalinsa - Annabi ya ce duk wanda ya yi alwala daga gida ko masauki ya je masallacin Quba ya yi sallah zai samu lada kwatantakwacin wanda ya yi Umrah.
Malamin ya ce, ana ziyartar makabartar Baki'a da ke gefen Masallacin Annabi. Sannan kuma ana ziyartar inda aka binne sahabbai 70 da aka kashe a yakin Uhudu da suka hada da Sayyidina Hamza RA.
Ziyartar Makabatar Baki'a sunnah ce wato makabartar da aka binne Sahabbai sama da 10,000. Ana kuma ziyarartar wuraren tarihi, irin Masallaci mai alkibla biyu.
Image caption Jama'a suna zama domin jiran yin sallah masallacin Madina